Irakilaistaustainen Hussein al-Taee valittiin eduskuntaan Uudeltamaalta.

SDP-taustainen kansalaisaktivisti syyttää kansanedustaja al-Taeeta tökeröistä kirjoituksista Facebookissa vuosien varrella.

Väitetyissä kommenteissa on kyse muun muassa kovista herjauksista Saudi-Arabian ja Yhdysvaltojen suuntaan.

Al-Taee ei muista kirjoittaneensa päivityksiä, muttei myöskään kiistä väitteitä.

Vantaalla varttunut Hussein al-Taee valittiin eduskuntaan SDP:n listalta. Mauri Ratilainen / AOP

SDP:n tuore kansanedustaja, rauhanneuvottelijana työskentelevä Hussein al-Taee on joutunut rajun kritiikin kohteeksi väitetyistä Facebook-päivityksistään aiemmin tällä vuosikymmenellä.

Kritiikin esittäjänä on Anter Yasa, kurditaustainen kansalaisaktivisti ja Suomen sekulaarit maahanmuuttajat ry:n puheenjohtaja. al-Taeen tavoin myös Yasa on ollut SDP:n jäsenenä ja pyrkinyt aiemmin kuntavaaliehdokkaaksi. Piirihallitus ei kuitenkaan hyväksynyt häntä puolueen ehdokaslistalle.

Yasa syyttää blogikirjoituksessaan epäsuorasti al-Taeeta Iran-mielisyydestä ja juutalaisvastaisuudesta. Hän on nostanut väitteidensä tueksi väitettyjä kuvakaappauksia al-Taeen sosiaalisen median tileiltä.

– Hussein al-Taee on näiden minulle toimitettujen todisteiden perusteella hyvissä väleissä Iranin islamistisen hallituksen kanssa ja omaa sekä kytkökset että motiivit levittää Iranin propagandaa Suomeen hybridivaikuttajana, Yasa väittää.

Kirjoittaja vaatii Suojelupoliisia tutkimaan al-Taeen taustat ja väittää, että ”SDP on aikaisemminkin toiminut hyvin pitkälti hyödyllisinä idiootteina ulkomaiden vaikutusvallalle”. Al-Taeesta on kuitenkin tehty aiemmin suojelupoliisin laaja turvallisuusselvitys hänen rauhanvälitystyönsä vuoksi.

Kiistää väitteet, ei muista päivityksiä

Kuvakaappausten perusteella al-Taeeksi väitetty henkilö on vuonna 2011 kirjoittanut Arabikeväästä, että Saudi-Arabian silloinen kuningas Abdullah pitäisi polttaa ja Egyptin presidentti Hosni Mubarak hirttää. Päivityksessä käytetään saudeista alatyylistä ilmausta, joka viittaa lasten seksuaaliseen hyväksikäyttöön. Tekstissä on mukana toinen kuvakaappaus, joka antaa ymmärtää al-Taeen kirjoittaneen, että Yhdysvallat olisi perustanut ja rahoittanut terroristijärjestö Al-Qaidan.

Al-Taee kommentoi tässä vahvistetussa Facebook-päivityksessään Charlie Hebdo -lehden potkuja juutalaiselle työntekijälle. Päivitys on vuodelta 2015. Kuvakaappaus

Kansanedustaja kiistää Yasan esittämät väitteet tarkoitusperistään tai ideologiastaan.

– En ole antisemitistinen, homofoobikko, Iran- tai Venäjä-mielinen tai naisvihaaja, al-Taee sanoo Iltalehdelle.

Oletko kirjoittanut Facebookiin kyseisen päivityksen Saudi-Arabian tilanteesta?

– En muista koskaan kirjoittaneeni tuota tai käyneeni tuollaista keskustelua. En muista käyttäneeni tuollaista kieltä tai koe, että tuollainen arvomaailma olisi minulle mitenkään läheinen.

Oletko väittänyt, että Yhdysvallat olisi perustanut Al-Qaidan ja rahoittanut sitä?

– En muista tuotakaan. Sitä paitsi se näytti olevan sitaatti.

Mainittu kuvakaappaus siteeraa Iranin ajatollah Khomeinia. Blogissa on myös väitetty kuvakaappaus, jossa al-Taeeksi kerrottu henkilö viittaa Mark Zuckerbergiin juutalaisena, joka ”huijaa ihmisiä saadakseen kaiken”.

Juttu jatkuu kuvan jälkeen.

Al-taee (oik.) osallistui Porin Suomi-areenaan vuonna 2018 yhdessä presidentti Tarja Halosen kanssa. Jenni Gästgivar

Yksi julkaisu näkyy tilillä

Yhdessä väitetyssä kuvakaappauksessa nimeltä mainittu henkilö kertoo, että al-Taee olisi kirjoittanut Verkkomedia-nimiselle sivustolle ennen siirtymistään konfliktinratkaisujärjestö CMI:n palvelukseen. Yleisradio viittasi sivustoon taannoin valemediana Valheenpaljastaja-artikkelissaan. Yasa väittää, että kyse oli Putin- ja Iran-mielisestä valemediasta.

– Näin sen kuvakaappauksen. Siinä sanotaan, että olisin ollut, mutta en ole. Tiedän henkilön siitä, että aikoinaan oli tällainen isompi yhteisö nimeltään "Gazan sota" ja niin edelleen. Tein sinne jonkin aikaa moderointia. Sinne alkoi tulla jotain Putin-mielisiä juttuja. Lähdin menemään, kun en halunnut olla sen kanssa missään tekemisissä, al-Taee vastaa.

Al-Taee nimitti vuonna 2015 Israelin pääministeriä Benjamin Netanjahua sotarikolliseksi. Kuvakaappaus

Kansanedustaja ei tunnista itseään päivityksistä. Iltalehti tarkisti al-Taeen julkiset Facebook-päivitykset, ja blogissa väitetyistä julkaisuista oli joko olemassa tai näkyvillä ainoastaan yksi. Se on vuodelta 2015 ja käsittelee Iranin toimintaa Lähi-Idän kriiseissä maltillisen positiivisesti.

Kiistätkö kirjoittaneesi blogissa mainittuja päivityksiä?

– Yhtäkään näistä en muista, ja pelkään juuri sitä, että joku on manipuloinut kuvia tai vaihdellut sanojen paikkoja. Päivitykset ovat minulle vieraita.

Puhelinhaastattelun jälkeen al-Taee julkaisi Facebook-tilillään kirjoituksen, jossa toistaa, ettei muista kaikkia vanhoja Facebook-päivityksiään. Hän ei myöskään kiistä Yasan blogissaan esittämiä kuvakaappauksia.

– En ole osannut aina suhtautua maailmaan siten kuin nykyään. Olin ennen yksinäinen ja turhautunut, vihainenkin. Tiedän, että olen sanonut ja kirjoittanut typeryyksiä, joita en itse tänään allekirjoita enkä hyväksy. Kaikkia sellaisia sanoja pyydän nöyrästi anteeksi, al-Taee kirjoittaa.

Juttu jatkuu kuvan jälkeen.

Al-Taee valittiin eduskuntaan tämän kevään vaaleissa. Pete Anikari

Netanjahu on ”sotarikollinen”

Al-Taee ei sanojensa mukaan harkitse asiassa rikos- tai korvausprosessia. Blogissa viitataan myös pariin tviittiin, jotka koskevat Lähi-Idän politiikkaa. Ne Al-Taee vahvistaa, ja pitää niitä myös perusteltuina.

Blogissa mainittujen päivitysten lisäksi kansanedustajan Facebook-profiilissa on todistetusti nähtävillä julkaisu, jossa Al-Taee nimittää Israelin pääministeriä Benjamin Netanjahua ”sotarikolliseksi”. Toisessa päivityksessään hän arvostelee terrorihyökkäyksen kohteeksi joutunutta Charlie Hebdo -lehteä siitä, että antoi aikanaan potkut työntekijälle, joka pilkkasi Ranskan presidentin poikaa juutalaisuuden näkökulmasta.

Charlie Hebdo tunnetaan muun muassa islaminuskon kritisoimisesta satiirin keinoin.

– Sarkozyn pojan loukkaamisesta tulee potkut, mutta 1,6 miljardia ihmistä kuvaavan symbolin loukkaamisesta ylistetään, Al-Taee kirjoittaa.

Viimeisenä ehdokkaana läpi

Al-Taee sai alustavan ääntenlaskennan perusteella 4 210 ääntä. Se oikeuttaa hänet eduskuntaan SDP:n viimeisenä edustajana.

– Äänestäjäni ovat monenlaisia ihmisiä. Suurin osa heistä oli kantasuomalaisia, nuoria ja vanhoja, hyvin toimeentulevia, jotka eivät ole koskaan aiemmin äänestäneet demaria. Osa heistä oli maahanmuuttajia. Jotkut ovat maahanmuuttotaustaisia ja syntyneet Suomeen.

– Se on käytännössä pienois-Suomi. He ovat sellaisia ihmisiä, jotka haluavat nähdä sovittelua, luottamusta ja sopimuksia yhteiskunnassa.

Al-Taeen mukaan juuri sovittelu on ollut kantava teema hänen kampanjassaan.

– Suomalaisena rauhanneuvottelijana minusta tuntuu tietenkin oikein hyvältä, että rauhanneuvottelijalle on tilaa eduskunnassa.

Nöyryyttämistä vastaan

Vantaalainen Hussein al-Taee, 35, tuli pakolaisena Suomeen Irakista kymmenvuotiaana.

– Se, että suomalaiset ovat ottaneet minut vastaan, kertoo suomalaisista enemmän kuin mikään.

Suomessa kouluttautunut al-Taee ei halua kuvata itseään pakolaistaustaisena kansanedustajana vaan nimenomaan rauhanneuvottelijana.

Rauhanneuvottelija al-Taee totesi tammikuussa lähtevänsä mukaan politiikkaan, koska yhteiskunnallista keskustelua leimaavat jakolinjat. Nyt tuloksen selvittyä hän kieltää tuloksen osoittavan jakolinjojen voimistuneen. Hän kieltää olevansa pettynyt.

– Minä näen, että suomalaiset äänestivät oikeudenmukaisuuden tunteen palauttamisesta kaikille ihmisille. Suomalaiset äänestivät erilaisia puolueita, mutta nöyryytystä ja nöyryyttämistä vastaan.

– Syntynyt jakolinja saattaa puoluepoliittisesti näyttää joltain, mutta todellisuudessa suomalaiset ovat äänestäneet omasta mielestään eduskuntaan porukkaa, joiden tehtävänä on tehdä kaikkensa, jotta yhä useampi ihminen tuntisi että häntä kohdellaan oikein ja ihmisenä, oli hän sitten vanhus tai nuori, koululainen tai työtön.

Yhteisiä nimittäjiä

Al-Taeen mielestä tulevassa eduskunnassa on niin paljon yhteisiä nimittäjiä, ettei hän ole kauhean huolissaan tilanteesta.

– Haluaisin nähdä nyt poliittisilta päättäjiltä – siis meiltä – sellaista retoriikkaa ja narratiivia, että oikeudenmukaisuuden tunnetta pystytään palauttamaan.

– Se voi tapahtua vain rakentamalla luottamusta yli puoluerajojen.

– Uusilla edustajilla on paljon yhteisiä nimittäjiä, jotka liittyvät ilmastoon, siihen että olemme seuraava EU-puheenjohtajamaa, nimittäjiä, jotka liittyvät varhaiskasvatukseen ja toisen asteen koulutuksen haasteisiin

Nokka kohti tulevaisuutta

– Itse asiassa konsensus asiatasolla on paljon helpompi löytää. Meidän täytyy vain karistaa ideologiset painolastit.

Al-Taeen mielestä uuden ja entistä nuoremman eduskunnan tulee katsoa eteenpäin 20 vuotta.

– Nokka kohti tulevaisuutta. Mitä enemmän katsomme eteenpäin, sitä vähemmän meitä liikuttavat ideologiat.

Tuore kansanedustaja sanoo olevansa optimisti.

– Eduskuntaan on nyt valittu niin paljon vastuullista porukkaa, että tilanne, joka näyttää hankalalta, onkin todellisuudessa parempi.

Kontaktiverkosto käyttöön

Vaalien alla Iltalehden vaalikoneessa ehdokas Hussein al-Taee lupasi käyttää osaamistaan terrorismin ja ääritoiminnan ehkäisemiseksi Suomessa että muualla Euroopan unionissa.

Tuore edustaja kertoo nyt antavansa rauhanneuvottelijaosaamiensa eduskunnan käyttöön.

– Minulla on valtava kontaktiverkosto lännessä, idässä, Lähi-Idässä ja Afrikassa. Tämä kontaktiverkosto tulee nyt suomalaisten käyttöön.

– Kontaktiverkostolla tarkoitan turvallisuusalan ihmisiä eri maista. He ovat vuosia ehkäisseet väkivaltaisia konflikteja. He ovat ratkaisseet terrorismiin ja turvallisuuteen liittyviä kysymyksiä.

Tarkennus kello 17.56: Muutettu alun ilmaus ”kurdistanilaistaustainen maahanmuuttoaktivisti” muotoon ”kurditaustainen kansalaisaktivisti”. Lisätty linkki alkuperäiseen lähteeseen.